kardosdrur/scandi-wiki huggingface dataset:
Hallandsparken

Hallandsparken er en bebyggelse i Høje Taastrup.
Bebyggelsen består af 18 bygninger og har i alt 113 rækkehuse, hver på 116 kvadratmeter og i to etager. 
Hvert rækkehus har en stue på ca. 42 kvadratmeter, et køkken, et toilet plus et lille rum under trappen, i stueetagen.
På første sal er der 4 værelser (nogle har dog lagt værelserne sammen, så der er ned til 2 værelser), et badeværelse og en gang.

Historie 
Det var i starten meningen at 2. etape af Olufborgs etagebyggeri skulle bygges på den grund hvor Hallandsparken ligger i dag,
men Høje-Taastrup Kommune traf beslutningen at den 2. etape ikke skulle bygges, da de var bange for at Olufborg ville udvikle sig til en social ghetto. Kommunen ønskede i stedet at der blev bygget nogle lave, attraktive ejerboliger.

Bøje Nilsen købte arealet, og i 1978 begyndte byggeriet af den første etape, som var alle de ulige numre.
I 1979 begyndte 2. etape med de lige numre.

I 1979 blev husene udbudt til salg, til en pris på 630.000 kr. og de blev hurtigt udsolgt.

Beliggenhed 
Hallandsparken ligger kun 5-7 minutters gang fra Høje Taastrup Station, hvor der er mulighed for at tage med togene, som kører på Vestbanen. Der er også mulighed for at tage med en masse busser, som stopper ved stationen.

Bebyggelsen ligger desuden ca. 15 minutters gang fra Danmarks næststørste indkøbscenter City 2,
hvor der er ca. 110 butikker.

Eksterne henvisninger 
 Hallandsparkens hjemmeside
 Kort over Hallandsparken

Kilder
 Hallandsparkens hjemmeside

Beboelsesbygninger i Danmark
Høje-Taastrup
Ödåkra

Ödåkra (på dansk: Øager, byen var oprindelig en "ø" ude i et kær; ”d” er tilføjet efter 1658, og findes ikke på dansk )  er en skånsk by med 4.920(2010) indbyggere. Byen ligger ca. otte kilometer nord for Helsingborg i Helsingborgs kommune. 

Väla centrum (Væle center,  efter stednavnet Vejle, vadested), er et af Storkøbenhavnområdets (Øresundsregionens) og Sveriges største indkøbscentre, beliggende i den sydlige udkant af Ödåkra/Øager. 

Byen var længe domineret af den største arbejdsgiver spritfabrikken,  der fremstillede Øager Taffel Akvavit. I dag er fabrikken omdannet til samlingspunkt med blandt andet et 1.400 kvadratmeter stort kunstgalleri. Der er en jernbanestation på Vestkystbanen  og for Øresundstogene i byen.

Referencer 

Byer i Helsingborgs kommun
Bad Staffelstein

Bad Staffelstein er en by ved Obermain i Landkreis Lichtenfels Regierungsbezirk Oberfranken i den tyske delstat Bayern. Den ligger i området Gottesgarten am Obermain, hvor der mange seværdigheder, f.eks. basilikaen Vierzehnheiligen, bygget af Balthasar Neumann, klosteret og slottet Banz eller udflugtsmålet, det 540 meter høje Staffelberg.

Geografi 
Bad Staffelstein ligger på begge sider af floden Main, men hovedbyen ligger på den venstre bred.

Inddeling 
Kommunen har ud over Bad Staffelstein disse landsbyer og bebyggelser:
 Altenbanz
 End
 Frauendorf
 Grundfeld
 Gößmitz
 Hausen
 Horsdorf
 Kaider
 Krögelhof
 Kümmersreuth
 Loffeld
 Nedensdorf
 Neubanz
 Püchitz
 Romansthal
 Schönbrunn
 Schwabthal
Schwabthal ligger syv kilometer øst for Bad Staffelstein og har omkring 200 indbyggere.
 Serkendorf
 Stadel
 Stublang
 Unnersdorf
 Unterzettlitz
 Uetzing
Landsbyen har ca. 500 indbyggere, og ligger 7,5 kilometer fra byen Bad Staffelstein .
 Vierzehnheiligen
 Weisbrem
 Wiesen
 Wolfsdorf
 Zilgendorf

Eksterne henvisninger 

Obermainland
Edward Cave

Edward Cave (27. februar 1691 – 10. januar 1754) var en engelsk bogtrykker, redaktør og udgiver. Med The Gentleman's Magazine skabte og udgav han det første "magasin" i den moderne betydning.

Cave fødtes som søn af en skomager i Newton nær Rugby i Warwickshire og gik i gymnasiet der, men blev bortvist efter at være anklaget for at stjæle fra skolens rektor. Derefter havde han en række forskellige beskæftigelser, bl.a. som tømmerhandler, journalist og trykker. Han fik den ide at udgive et tidsskrift, som skulle dække ethvert emne, et uddannet publikum ville være interesseret i, fra handel til poesi, og forsøgte at overbevise adskillige bogtrykkere og boghandlere i London om at tage ideen op. Da ingen viste interesse for det, påtog Cave sig det selv. The Gentleman's Magazine udkom første gang i 1731 og blev snart det mest indflydelsesrige og mest efterlignede blad i tiden. Det gjorde også Cave rig.

Cave var en smart forretningsmand, som viede hele sin tid og energi til magasinet, så han sjældent forlod dets kontorer i St John's Gate i Clerkenwell. Han benyttede et stort antal bidragsydere, hvoraf den mest berømte var Samuel Johnson, som forblev taknemmelig over for Cave, fordi denne sørgede for hans vigtigste beskæftigelse i mange år. Cave skrev ofte selv indlæg i magasinet under forfatternavnet Sylvanus Urban. 

Han skaffedes sig en licens fra Lewis Paul på 250 spindler til dennes patenterede spindemaskine, en forløber for den senere water frame. I 1742 købte han Marvels Mill ved Northampton og ombyggede denne til et bomuldsspinderi, muligvis verdens første spinderi, som var drevet af vandkraft. Fabrikken lukkede i (eller kort efter ) 1761. 

Cave led af gigt. Han ligger begravet i St. James Church i Clerkenwell.

Kilder 
 "Cave, Edward". Dictionary of National Biography. London: Smith, Elder & Co. 1885–1900.

Eksterne henvisninger 
 Online-afbildninger af siderne i Gentlemen's Magazine  – det første tyve bind fra udg. 1 1731 til udg. 20 1750
 Dagligliv i den "georgiske" tid i England som fremstillet i the Gentleman's Magazine  

Personer fra England
Bogtrykkere
Ewald von Kleist

Paul Ludwig Ewald von Kleist (født 8. august 1881, død 13. november 1954) var en fremtrædende tysk feltmarskal under 2. Verdenskrig.

Von Kleist blev født i Braunfels an der Lahn i en adelig familie. Han blev uddannet på en militærskole og gjorde tjeneste som løjtnant ved husarerne og som leder af et regiment i 1. Verdenskrig. Efter den var kan leder af en kavaleridivision fra 1932 til 1935.

Han var halvvejs gået på pension, da han i 1939 blev kaldt til aktiv tjeneste i en alder af 58.

Under invasionen af Polen havde von Kleist kommandoen over 21. Panzer Korps. I slaget om Frankrig havde han kommandoen over Panzergruppe von Kleist, der bestod af 41. Panzer Korps og 19. Panzer Korps (under Heinz Guderian), de to sydligste pansrede korps i fremstødet mod Den Engelske Kanal. Undervejs forsøgte han at afskedige Guderian, efter at denne og hans underordnede, Erwin Rommel, ikke havde adlydt en ordre om at standse deres fremrykning til Kanalen. Wehrmachts stabschef, Gerd von Rundstedt, nægtede at godkende ordren, og de fransk-britiske hære blev indesluttet.

I april 1941 havde von Kleist kommandoen over 1. Panzergruppe, der bestod af 18. og 40. Panzer Korps, som var i spidsen for invasionen af Jugoslavien og Slaget om Grækenland.
Med denne enhed deltog han siden i Operation Barbarossa som del af Heeresgruppe Süd. Von Kleist reddede den 6. Arme, da den var i undertal mod russiske armeer.

I 1942 blev von Kleist beordret til at lede tropper i Kaukasus for at erobre oliekilder der. Den 22. november 1942 fik han kommandoen over Heeresgruppe A. Han blev forfremmet til feltmarskal i 1943. Han fik frataget sin post i marts 1944 for at have givet den 8. Arme ordre til at trække sig tilbage, da den var i fare for at blive ødelagt af den Røde Hær. Det var en direkte overtrædelse af Adolf Hitlers ordrer.

Kleist blev taget til fange af amerikanske styrker i 1945. Han blev sendt til Jugoslavien for at blive stillet for rettet for krigsforbrydelser i 1946. I 1948 blev han udleveret til Sovjetunionen, hvor han i 1952 blev idømt 10 års fængsel for krigsforbrydelser, og han døde i fængslet i Vladimir i 1954. Han var den højest rangerende tyske officer, der døde i Sovjetisk fangenskab. Von Kleist blev bl.a. anklaget for at "frastøde det sovjetiske folk ved venskab og generøsitet" (Hitler's Generals af Samuel W. Mitcham Jr. (2003)).

Referencer 
 Berger, Florian, Mit Eichenlaub und Schwertern. Die höchstdekorierten Soldaten des Zweiten Weltkrieges. Selbstverlag Florian Berger, 2006. .
 Fellgiebel, Walther-Peer. Die Träger des Ritterkreuzes des Eisernen Kreuzes 1939-1945. Friedburg, Germany: Podzun-Pallas, 2000. .

Eksterne henvisninger 

Militærfolk fra Tyskland
Tysklands militære personel i 1. verdenskrig
Tysklands militære personel i 2. verdenskrig
Modtagere af Jernkorset
Ewald 2
Sahl (Viborg Kommune)

Sahl er en landsby i Midtjylland med . Sahl er beliggende fem kilometer syd for Bjerringbro. Byen ligger i Region Midtjylland og hører til Viborg Kommune.

Sahl er beliggende i Sahl Sogn og Sahl Kirke ligger i byen.

Kilder 

Byer i Viborg Kommune
Kim Christiansen

Kim Christiansen er navnet på flere personer:
 Kim Christiansen (politiker) – dansk medlem af Folketinget
 Kim Christiansen (snowboarder) – snowboarder fra Norge
 Kim Christiansen (politidirektør) − politidirektør i Københavns Vestegns Politi
 Kim Christiansen (trommeslager) − dansk trommeslager
FN's generalforsamling

Forenede Nationers generalforsamling er et centralt organ i Forenede Nationer (FN). Samtlige FN's medlemsstater sender repræsentanter til generalforsamlingen. Generalforsamlingen vælger medlemmer af stående udvalg og formænd for et år af gangen. For perioden fra september 2022 til september 2023 er de valgte og øvrige medlemmer en del af FN's 77. generalforsamling.

Generalforsamlingen samles ordinært mellem september og december, men kan også sammentræde ekstraordinært. Ved afstemninger har hver medlemsstat én stemme, men i mange sager kan forsamlingen ikke træffe større, afgørende beslutninger, men blot afgive anbefalinger og diskutere spørgsmål, som berører FN's område. Generalforsamlingen kan dog træffe beslutninger om budgettet, nå til enighed om fortolkning af og udvikling af international lov. Generalforsamlingen fungerer som et vigtigt debatforum for medlemsstaterne.

Generalforsamlingens første møde fandt sted den 10. januar 1946 i London og talte 51 repræsentanter. Forsamlingen mødes i dag til ordinære møder i FN's hovedkvarter i New York.

Princippet med at små og store lande har samme stemmevægt betyder at en teoretisk koalition som tilsammen udgør 8 % af verdens befolkning kan udgøre et flertal på to tredjedele af forsamlingen.

Generalforsamlingen ledes af en valgt formand.

Eksterne henvisninger 

 Hjemmeside for FN's generalforsamling

Generalforsamling
Politiske forsamlinger
Etableret i 1946
Gamache

En gamache er en benbeklædning, der stramt dækker vristen eller evt. en større eller mindre del af benet. Gamacher har været brugt i herremoden siden 1600, og beskytter buksebenet mod mudder og hestepærer. Gamacher kan erstattes af billige viklers, der er stofstrimler viklet om underbenet.
 
Hestes ben kan beskyttes af gamacher af læder/plastik mod sår og skader.

Se også 
 Galocher

Eksterne hevisninger 

Rideudstyr
Fodtøj
Mordax

Mordax er handelsnavnet for brodder, jernskruer, der kan skrues i hesteskoen, for at undgå at hesten glider.
Der sidder normalt to skruer i hver sko.
Islandske heste kan få skruet fire i hver sko ved istölt.

Mordax kommer fra latin: tilbøjelig til at bide, og findes i forskellige artsnavne:
 Aborolabis mordax – en ørentvist
 Engraulis mordax – en ansjos
 Enoplognatha mordax – en kugleedderkop
 Euneomys mordax – en chinchilla
 Gymnothorax mordax – en muræne
 Lonchophylla mordax – en flagermus
 Mordacia mordax – en lampret
 Osmerus mordax – amerikansk smelt
 Rattus mordax – en rotte
 Rhagium mordax – blankplettet tandbuk
 Sturnira mordax – en anden flagermus

Ridning
Kasper Jensen

Kasper Jensen kan henvise til flere personer:

 Kasper Juul Jensen – dansk racerkører
 Kasper Jensen (fodboldspiller) – dansk fodboldspiller
 Kasper Fisker Jensen (født 22. maj 1988) - dansk fodboldspiller.
M/S Kungsholm

M/S Kungsholm har flere betydninger:

 M/S Kungsholm (færge) – et passagerskib bygget i 1990.
 M/S Kungsholm (Svenska Amerika Linien) – et svensk passagerskib tilhørende Svenska Amerika Linien bygget 1927-1928.
Camden

Camden er navn på flere steder i den engelsksprogede verden:

Storbritannien 
 Camden (bydel) – bydel (Borough) i London, England

USA 
 Camden (Alabama) – by i Alabama, USA
 Camden (Arkansas) – by i Arkansas, USA
 Camden (Delaware) – by i Delaware, USA
 Camden (New Jersey) – by i New Jersey, USA
 Camden (Ohio) – by i Ohio, USA
 Camden (South Carolina) – by i South Carolina, USA
Administrativt grevskab

Et administrativt grevskab (engelsk:administrative county) er en administrativ enhed svarende til et dansk amt. De enheder findes i England og Wales; i Wales blev ordningen modificeret en del i 1994. 

Begrebet blev indført i Storbritannien i 1888 med en ny lov om lokalforvaltning. Der blev oprettet grevskabsråd for forskellige områder i stor grad baseret på de traditionelle inddelinger i grevskaber. De traditionelle enheder blev i de fleste tilfælde bevaret i form af ceremonielle grevskaber. 

I England og Wales blev lovgivningen ændret i 1974, så de gamle grevskabsråd blev erstattet med de administrative grevskaber.

I Skotland blev ordningen fjernet i 1975 og erstattet med regioner.

I Nordirland blev ordningen aldrig formelt afskaffet, men er alligevel erstattet af et system med 26 distrikter.

Republikken Irland beholdt den gamle ordning indtil 2001, da grevskabsrådene blev erstattet af counties, men uden den samme historiske baggrund som egentlige grevskaber som i England.

Storbritanniens subnationale enheder
Jet

Jet kan have flere betydninger

 Jet, kortform for Jetmotor
 Jet, kortform for Jetfly, en flyvemaskine drevet af en eller flere jetmotorer
 JET, en kæde af benzinstationer
 Jet (Wings-sang), en sang skrevet af Paul McCartney indspillet af Wings og udgivet på albummet Band On the Run fra 1973 og på single samme år
 Jet (band), et band fra Australien
Dave Dee

Dave Dee, kunstnernavn for David John Harman (17. december 1941 i Salisbury, Wiltshire – 9. januar 2009) i Kingston upon Thames, Greater London), var en engelsk popsanger og sangskriver. Han var forsanger i 60'er-gruppen Dave Dee, Dozy, Beaky, Mick & Tich.

Dee og blev efter endt skolegang uddannet politimand. Imidlertid spillede han samtidig musik, og han blev professionel i 1962 som leder for gruppen Dave Dee and the Bostons. Med denne gruppe turnerede han over det meste af Storbritannien og Tyskland, og på et tidspunkt skiftede gruppen navn til Dave Dee, Dozy, Beaky, Mick & Tich.

Med det anderledes navn og nogle sange fra sangskriverparret Ken Howard og Alan Blaikley begyndte interessen for gruppen at stige fra 1965, og i perioden 1965 – 1969 optrådte de mere på hitlisterne i hjemlandet end The Beatles. De opnåede dog kun én førsteplads, hvilket de fik med "The Legend of Xanadu" i 1968.

I 1969 forlod Dave Dee gruppen for at forsøge sig med en solokarriere, men det blev ikke nogen stor succes. I stedet koncentrerede han sig om at arbejde for et pladeselskab og som forretningsmand. Han spillede fortsat musik hele sit liv, men aldrig på samme niveau som i 1960'erne. I begyndelsen af 2000'erne fik han konstateret prostatakræft, hvilket han døde af.

Sangere fra England
Sangskrivere fra Storbritannien
Søren Søndergaard (flertydig)

Søren Søndergaard er navnet på flere:

 Søren Søndergaard – danske politiker, valgt for Enhedslisten og Folkebevægelsen mod EU
 Søren Søndergaard (radiovært) – dansk radiovært
 Søren Søndergaard (bokser) – dansk weltervægtsbokser
 Søren Søndergaard (pressechef) – pressechef for Dansk Folkeparti
 Søren Søndergaard (landmand) – Formand for Landbrug & Fødevarer
VM i brydning 2009

VM i brydning 2009 fandt sted i Herning i perioden 21. – 27. september 2009. Der konkurreredes i fristil for mænd og damer samt i græsk-romersk brydning for mænd.

Eksterne henvisninger 
 Hjemmeside for VM i brydning 2009 

Brydning
Sport i 2009
Sport i Herning
Trolling

Trolling er en moderne metode til at drive lystfiskeri fra båd. Trolling kommer oprindeligt fra USA og kom til Europa og Skandinavien i midten af 1990'erne.

Metode 
Til trolling anvendes en såkaldt downrigger, der monteres på bådens ræling. Downriggeren er en arm, der slås ud over rælingen, og hvor igennem der løber en stålwire med en blykugle hægtet fast i enden. Ved hjælp af en spole rulles wiren ned og op gennem vandet. Inden blykuglen sænkes ned i vandet, påspændes en klemme (stacker) til blykuglen, hvori fiskelinen klemmes fast. Herefter føres hele arrangementet ned i den ønskede fiskedybde, der fremgår på et display på downriggeren. For enden af fiskelinen er der fastbundet et trollingblink eller -wobler.

Lystfiskeri
Edenbridge

Edenbridge er en by i Kent, England. Den ligger i området Weald, nær stedet hvor grevskaberne Kent, Surrey og East Sussex mødes, og tilhører distriktet Sevenoaks. Navnet kommer fra gammelengelsk Eadhelmsbrigge, "Eadhelms bro"; byen voksede op ved et krydsningspunkt i floden Eden, en biflod til Medway, som har fået sit navn fra byen.

I middelalderen blev byen et centrum for den omfattende jernindustri i Weald. Flere bindingsværkshuse fra denne periode er bevaret, og et af dem er indrettet som museum.

Byen betjenes af to jernbanestationer, den ene ved linjen fra Redhill til Tonbridge, og den anden ved den gamle hovedlinje mellem London og Eastbourne. De to linjer krydser hinanden lige nord for Edenbridge.

Fodnoter 

Byer i Kent
Sevenoaks
Eskapisme

Eskapisme (af fr. échapper; rømme, flygte) betegner en flugt fra virkeligheden i form af fx dagdrømme. Eskapisme er et forsøg på at glemme eller at undgå dagligdagens problemer eller ubehagelige følelser som fx kedsomhed, ubehag eller angst.  
Udtrykket bruges ofte i nedsættende betydning og ofte ud fra udsagnsgiverens personlige holdning om, hvad der er og ikke er eskapistisk.

Eskapisme er en karakteristik, som bruges om flere typer litteratur og film, samt computerspil. Eksempler er: triviallitteratur, science fiction, helteskildringer (gerne historiske), westerns, krigslitteratur af fiktiv art, – kort sagt alt litteratur, som giver mulighed for at drømme sig væk eller ind i andres liv og roller, hvor hverdagen er anderledes og måske bedre end den her og nu.

Ikke alle litterater stiller sig lige negativt over for eskapisme. J.R.R. Tolkien hævdede i essayet "On Fairy-Stories", at formen kunne udvide læserens horisont, og C.S. Lewis – ophavsmand til Space-trilogien og Narnia, påpegede spøgefuldt, at modsætningen til eskapisten var fangevogteren. Science fiction-tilhængere påpeger også, at nævnte genre har bidraget stærkt til at man i dag har rumforskningsprogrammer.

Psykologi
Idealisme
Ikkeangrebspagt

En ikkeangrebspagt, også kaldet en nonagressionspagt, er en aftale mellem to eller flere stater om at afstå fra at angribe hinanden militært. Aftaleformen var populær i Europa op til 2. verdenskrig, men er derefter blevet sjælden.

Et af de mest berømte eksempler på en ikkeangrebspagt var den aftale, som Tyskland og Sovjetunionen lavede i 1939. Aftalen er kendt som Molotov-Ribbentrop-pagten. 

Diplomati
Internationale aftaler
Burgkunstadt

Burgkunstadter en by ved Obermain i Landkreis Lichtenfels regierungsbezirk Oberfranken i den tyske delstat Bayern.

Geografi

Nabokommuner 
 Altenkunstadt
 Redwitz an der Rodach
 Mainleus
 Küps

Inddeling 
Ud olver Burgkunstadt, er der i kommunen disse landsbyer og bebyggelser:
 Mainroth
 Theisau
 Weidnitz
 Ebneth
 Hainweiher
 Meuselsberg
 Gärtenroth mit Wildenroth, Lopphof, Eben und Flurholz
 Kirchlein, Reuth, Hainzendorf
 Neuses a. Main
 Mainklein

Eksterne henvisninger 

Obermainland
Grindelwald

Grindelwald har flere betydninger:

 Grindelwald (Schweiz) – en kommune i distriktet Interlaken i kantonen Bern i Schweiz.
 Gellert Grindelwald – en fiktiv person fra Harry Potter-universet.
Scandinavium

Scandinavium er en indendørsarena beliggende i Göteborg, Sverige.

Den er hjemmebane for ishockeyklubben Frölunda HC, der spiller i Elitserien. Scandinavium blev indviet den 18. maj 1971 og er senere udvidet i 1991. Med en publikumskapacitet på 12.044 til sportskampe og omkring 14.000 til f.eks. koncerter er den blandt Nordeuropas største indendørsareaner. Arenaen er beliggende på Skånegatan i det centrale Göteborg.

Publikumsrekorden blev sat den 29. maj 1988, da der var 14.606 tilskuere til en koncert med Whitney Houston i arenaen.

Eksterne henvisninger 

 Scandinaviums hjemmeside 

Bygninger, konstruktioner og anlæg i Göteborg
Multiarenaer i Sverige
Etableret i 1971
Ishaller i Sverige
Ebensfeld

Ebensfeld er en købstad (markt) i Obermain i den Landkreis Lichtenfels regierungsbezirk Oberfranken i den tyske delstat Bayern. Byen betegner sig som  Porten til Obermain.

Geografi 
Kommunen har ud over Markt Ebensfeld med 2.220 indbyggere disse 23 landsbyer og bebyggelser:

I alt et samlet indbyggertal på 5.867 pr. 31. januar 2008.

I kommunens område ligger også Kutzenberg med Arbejdsklinikken Obermain.

Trafik 
Øst for Ebensfeld går motorvejen A 73 fra Bamberg mod Coburg. Kommunen har en station på Ludwig-Süd-Nord-Bahn, der går fra Bamberg via jernbaneknudepunktet Lichtenfels til Hof.

Eksterne henvisninger 

 Döringstadt  Details zum Leben und Wirken von Pater Lunkenbein und Bischof Senger auf Homepage von Döringstadt

Obermainland
Benny Alex

Benny Alex Jensen (også kaldt Ben Alex, født 17. februar 1946) er en dansk forfatter og grafisk designer. Han har studeret litteratur og teologi i Aarhus og USA og er tidligere højskolelærer og redaktør. Hans forfatterskab omhandler især klassisk vækkelseskristendom og senmoderne spiritualitet, derudover har han også skrevet en række børnebøger. Benny Alex har i en årrække boet i Californien og Oregon, hvor han også har modtaget C.S. Lewis' guldmedalje for bedste børnebog.

Liv og forfatterskab 
Benny Alex har rod i de kristne vækkelsesmiljøer, navnlig Luthersk Missionsforening, og har i en årrække være fast klummeskibent i ugeavisen Udfordringen, et kirkeligt magasin fra det karismatiske miljø. I 2000 udkom bogen Vejen Ud hvori han tager et personligt opgør med den dogmatiske kristendom, der kendetegnede de etablerede kirkesamfund han kom fra, og blev samtidig genstand for en betydelig kritik fra disse . Alex betegner sig selv som 'eksilkristen' (udtrykket har reference til den jødiske dispora og betegner dels en erfaring af hjemløshed og dels et krav om paradigmeskift).

Det var blandt andet gennem sit arbejde med Søren Kierkegaards forfatterskab, at Alex fik syn for 'hin enkelte', hvor troen beskrives som et fænomen, der ikke kan overtages udefra, men som noget, der må vokse frem frem indefra som et resultat af den enkeltes kampe, kriser og erkendelser. Efter udgivelsen af Vejen ud dannede Alex netværket 'Drivhuset' sammen med andre eksilkristne.

I 2016 udkom bogen Vejen indad, som er en række refleksioner over udvalgte tekster af den nonduale middelaldermystiker Meister Eckehart.

Hans seneste bog, JESUS og hans vej til transformation fra 2021, er et opgør med de mest populære Jesus-billeder og samtidig en vidende og oplysende introduktion til forståelsen af den Jesus, der i globaliseringens perspektiv fremtræder som en visdomslærer hævet over religionernes begrænsning.

Teologi 
Benny Alex' teologi kan efter opgøret med den missionske og karismatiske kristendom betegnes som et emerging church-fænomen. Alex taler om behovet for et paradigmeskifte, hvori den klassiske dogmatiske bestemmelse af kristendommen udfordres af den mere erfaringsbåren dimension. Hans spiritualitet er inspireret af apofatisk teologi, der afviser den dualistiske opstilling af den gode Gud overfor det onde menneske. Forening med Gud søges ikke opnået gennem forsagelse og udskillelse af det onde, men gennem en erkendelse, hvor det onde opløses i mødet med det gode.

Udgivelser 
 Den ubarmhjertige amerikaner, 1994, Scandinavia, 
 Søren Kierkegaard, Et autentisk liv, 1998, Scandinavia, 
 Vejen ud. En ny vision for kristen spiritualitet, 2000, Scandinavia, 
 Mødet med Eckhart. En indvielse i kristen mystik, 2008, Gnosis Forlag, 
 Spiritualitet: Fire veje til oplyst bevidsthed, 2009, Gnosis Forlag, 
 Gaven: Om at blive dig selv, 2012, Scandinavia, 
 Vejen indad i Gudsrigets bevidsthed, 2016, Boedal, 
 JESUS og hans vej til transformation, 2021, Boedal,

Referencer 

Kristne forfattere
Spiritualitet
Mystikere
Faglitterære forfattere fra Danmark
Dansksprogede forfattere fra Danmark